**Регламент за провеждане на**

**НационалниTE СЪСТЕЗАНИЯ ПО ИНФОРМАТИКА**

**ПРЕЗ УЧЕБНАТА 2024-2025 ГОДИНА**

1. Националните състезания по информатика в България за учебната 2024-2025 година са: Национален есенен турнир по информатика „Джон Атанасов“, Пролетни състезания по информатика и Национален летен турнир по информатика. Националните състезания по информатика се провеждат в съответствие с Правилата за организиране и провеждане на ученическите олимпиади и националните състезания през учебната 2024-2025 година, утвърдени със Заповед № РД 09-2784/29.10.2019 г., изменена и допълнена със Заповед № РД 09-474/25.02.2021 г., допълнена със Заповед № РД 09-1248/14.06.2021 г., изменена и допълнена със Заповед № РД 09-2454/23.02.2022 г., изменена и допълнена със Заповед № РД 09-3084/17.05.2022 г. и изменена и допълнена със Заповед № РД 09-4129/14.12.2023 г. на министъра на образованието и науката на Република България.

 2. Оценяването на постиженията на учениците на всяко национално състезание се извършва от членовете на Националната комисия за състезанието.

 3. Броят на участниците за състезанията е ограничен чрез квоти за области според приложения 1 и 2 към настоящия регламент. Списъкът с имената на участниците от всеки регион се утвърждава от експерта, отговарящ за учебния предмет информатика, в регионалното управление на образованието.

 4. Състезанието се състои в създаване на компютърни програми за решаване на задачи с алгоритмичен характер. Състезателните теми се подготвят от Националната комисия чрез подбор от предварително предложени оригинални авторски задачи.

 5. Всяко от националните състезания по информатика се провежда в един състезателен ден.

 6. За участие се допускат ученици от 4.–12. клас. Темите за част от класовете са общи. Класовете с общи теми наричаме състезателни групи и те са както следва: група А (11.–12. клас), B (9.–10. клас), C (7.–8. клас), D (6. клас) и E (4.–5. клас). Всички ученици, родени през 2010 г., както и по-млади, имат право по свое желание да участват в 8. клас. Допуска се участие на ученици в по-старши за тях клас.

 ?Темата за състезателните групи А и В е обща на Пролетните състезания по информатика.?

За участието си в националните състезания по информатика ученикът, в случай че има навършени 16 години, или съответно родителят, настойникът или попечителят, носещ родителска отговорност за ученика, предварително подава до директора на училището, в което се обучава, декларация за информираност и съгласие (по утвърден образец съгласно Приложение № 2 към Заповед № РД 09-2784/29.10.2019 г. или съответно Приложение № 3 към Заповед № РД 09-2784/29.10.2019 г.) за публикуване на:

− резултатите на ученика и личните му данни (трите имена на ученика, училище, клас, населено място);

− снимки и/или видео с негово участие за целите и за популяризирането на събитието.

Декларациите за информираност и съгласие се съхраняват в училището две години след изтичане на учебната година, в която е проведено състезанието, след което се унищожават по сигурен начин.

При липса на изрично изразено съгласие:

– резултатите на съответния ученик от кръговете на състезанието се обявяват публично с фиктивен номер вместо имената на ученика;

– се предоставя възможност, същите да не бъдат включени в снимковия материал.

 7. Времетраенето на състезанието е следното: групи А и В – 5 часа, групи С и D – 4 часа, група Е – 3 часа за турнирите, провеждани преди Националния кръг на олимпиадата по информатика и 4 часа за турнирите, провеждани след Националния кръг на олимпиадата по информатика.

 8. Всеки участник работи самостоятелно на отделен компютър, без използване на допълнителни материални и електронни пособия, освен инсталираните приложения, компилатори и среди за програмиране. Езикът за програмиране е C++. Организаторите на всяко от състезанията публикуват не по-късно от една седмица преди състезанието описание на предоставените среди за работа на състезателите. При доказан опит за нерегламентирано използване на технически средства или използване на неразрешена помощ, Националната комисия декласира ученика.

 9. По време на състезанието участниците могат да задават въпроси по текста на задачите, на които Националната комисия отговаря само с „Да“, „Не“, „Без коментар/Чети условието“ и „Невалиден въпрос“.

 10. В деня преди състезанието се организира техническа конференция.

 11. Проверката на решението на всяка задача се извършва чрез компютърна проверяваща система. Максималният сумарен брой точки за състезателен ден е 300.

 12. След започване на състезанието се дават времеви и други ограничения за работата на програмите на състезателите, съобразени с компютърната система, където работи проверяващата система. Когато при тестване на програма на състезателя, тя не завърши за определеното време, нейното изпълнение се прекратява и не се присъждат точки за съответния тестов случай.

13. Националната комисия има право да извърша повторно оценяване на работите след завършване на състезанието, когато има появили се уважителни причини или уважени контестации. По решение на Националната комисия, точките на състезателя могат да бъдат определени като максимум от точките от повторното оценяване и точките, обявени преди повторното оценяване.

14. Класирането на състезателите се извършва по общия брой получени точки. Ако в някоя състезателна група има клас с по-малко от 10 състезатели, то се изготвя общо класиране на всички състезатели в състезателната група. В противен случай, се изготвя отделно класиране за всеки клас на състезателната група.

 14. Националната комисия съставя и публикува протокол за всяко класиране, съдържащ и оценки по шестoбалната система. При пресмятането на оценките въз основа на точките се използва линейна формула със стойности в диапазон от 5 до 6. Оценка 6, получават първите трима състезатели и тези, които имат не по-малко от 80% от точките на третия състезател. Във формулата 0 точки съответстват на оценка 5, но оценки се записват само за състезателите, които са в горната половина на класирането и едновременно имат повече от 49 точки.

 15. Състезателите, за които е записана оценка в класирането, и които не са удостоени с грамота от МОН (за първо, второ и трето място), получават грамоти за отлично и много добро представяне. Измежду тях, грамоти за отлично представяне получават състезателите с оценка над 5.49, а останалите състезатели, за които има записана оценка в класирането, получават грамота за много добро представяне.

 16. За момичетата, получили повече от 49 точки във всяка състезателна група се съставя допълнително отделно класиране и те получават според реда си в това класиране допълнителни грамоти за първо, второ и трето място, и съответно грамоти за добро представяне. Грамоти за добро представяне получават само момичета, които не са получили грамоти по т. 15.

 17. Всички състезатели получават удостоверения за участие в състезанието.

 18. Всички материали от състезанието, включително и работите на учениците, се публикуват за свободен достъп след завършване на състезанието.

 19. При влошаване на епидемичната обстановка националните състезания по информатика се провеждат по области и с формата на областния кръг на националната олимпиада по информатика, като се спазват правилата на организация на областния кръг.

 20. Лауреати на Национално състезание по информатика са състезатели, които са ученици във втори гимназиален етап и са получили оценка 6.

 21. Всички спорни положения, както и неуредените с предишните точки, се решават от Националната комисия и тези решения на Националната комисия се протоколират.

Председател на Националната комисия за Олимпиадата по информатика:

Илиян Йорданов

***Приложение 1***

**Правила**

 **за определяне и прилагане на квотен принцип за броя на състезателите в националните състезания по информатика (Национален есенен турнир,**

**Пролетни състезания по информатика и Национален летен турнир)**

**за 2024-2025 учебна година**

1. Максималният брой (квота) на участващите състезатели от всяка област (регион на РУО) за всяко от състезанията по информатика се определя в началото на учебната година въз основа на резултатите от предишната учебна година (2022-2023) според ранглистите по класове, публикувани на сайта на олимпиадата по информатика с адрес: <https://infos.infosbg.com>.
2. За определяне на квотите разглеждаме само резултатите на учениците, попадащи в първите половини, поотделно за всеки клас от ранглистите.
3. За всяка област (по РУО) се сумират точките на всички състезатели от областта (от всички класове), които отговарят на условието по т. 2. Пресмята се процент (като дробно число) на сумата на точките за така описаните състезатели от областта спрямо сумата на точките на всички състезатели в страната, които отговарят на условието по т. 2.
4. За всеки от турнирите домакините задават брой на компютърни работни места за разпределяне. Запазват се места за националните състезатели и за международни участници, ако има такива и от остатъка се вземат 90% от местата, за които процентите от т. 3 се преобразуват (с правилата на стандартното закръгляне) в брой работни места за всяка област.
5. Областите, за които резултатът от пресмятането дава 0 процента, според определеното от т. 3, получават по 3 работни места, а областите с ненулев процент, но с по-малко от 4 работни места, получават точно по 4 работни места.
6. Областта на града домакин получава допълнителни 4 работни места.
7. Броят на състезателите за всяка област се обявява преди да започне регистрацията за съответното състезание и този брой е общ за всички класове от областта.
8. В добавка на броя на работни места, определени по т. 4, 5 и 6 се обявяват и брой места за състезателите от текущите (или окончателни, когато са формирани) национални и разширени национални отбори, ако такива участват в състезанието.